Инспекторот од Секторот за инспекциски надзор над примената на законските и други прописи од областа на социјалната заштита и заштитата на децата при Министерство за труд и социјална политика врз основа на член 338 од Законот за социјалната заштита заштита („Службен весник на Република Северна Македонија” број 104/2019, 146/2019 и 275/2019), (во натамошниот текст: Законот), а за отстранување на недостатоците и неправилностите утврдени со Записникот број ИП1 16-107 од 18.06.2020 година за извршен вонреден инспекциски надзор во ЈУ Меѓуопштински центар за социјална работа Прилеп, застапуван од В.Д Директорот Дејан Тошески, донесе

**Р Е Ш Е Н И Е**

 Се наредува на Дејан Тошески- ВД Директор на ЈУ Меѓуопштенски центар за социјална работа Прилеп (во натамошниот текст: Центарот), за отстранување на констатираните недостатоци и неправилности во примената на Законот за социјалната заштита, Законот за семејството, подзаконските, општите, поединечните и другите акти донесени врз нивна основа, да ги преземе следните мерки во роковите и од страна на одговорното лице:

1. Центарот да води постапка секогаш кога Министерството за внатрешни работи, Оддел за граѓански работи-Сектор за управно надззорни работи – Отсек за управни работи бараат од Центарот во рамки на надлежностите да одговорат дали е дозволено на малолетното дете да се издаде патна исправа, правилно и целосно да ја утврдува фактичката состојба со активно учество во постапката на двата родитела кои го вршат родителското право заеднички и спогодбено, а во случај на несогласување, центарот да води постапка и да спроведува стручна, советодавна и советувалишна итердисциплинарна тимска работа и да решава земајќи ги во предвид личноста, правата и интересите на малолетното дете, согласно член 14 и 76 од Законот за семејството .
2. Центарот секогаш да утврдува за кои потреби родителот бара да биде дадена согласност за патна исправа за малолетното дете и во случај кога ќе даде согласност, истовремено во решението да определува и да го задолжува родителот во кои случаи (подолг престој во странство, исселување) има обврска да го извести и да добие согласност од другиот родител, односно да поведе постапка пред Центарот, согласно член 14 став 1, член 44, 45 став 1, член 46, 47 и 76 од Законот за семејството.

 Во предметот бр.08-21 за малолетното дете Н.Н Центарот да ја утврди фактичката состојба и доколку се наоѓа на територијата на Република Северна Македонија, да донесе решение со кое ќе ја задолжи мајката во кои случаи (подолг престој во странство, исселување) има обврска да го извести и да добие согласност од таткото, односно да поведе постапка пред Центарот.

 Доколку мајката не се наоѓа на територијата на Република Северна Македонија, во соработка со Центарот Штип каде се наоѓа таткото, да му пружат помош на таткото преку давање на потребни податоци, правна помош и негово запознавање со домашното и меѓународното законодавство со цел да ги оствари своите права како родител кој не живее со своето дете.

**Рок: 30 дена од приемот на решението.**

 3.Се задолжува директорот на Центарот, веднаш по истекот на рокот за извршување на инспекциските мерки, а најдоцна во рок од три дена писмено да ги извести инспекторите дали се извршени инспекциските мерки определени за отстранување на констатираните неправилности во работата на Центарот, согласно член 334 став 4 од Законот за социјалната заштита .

 Жалбата не го задржува извршувањето на решението.

 **О б р а з л о ж е н и е**

 Инспекторите за социјална заштита од Секторот за инспекциски надзор во областа на социјалната заштита и заштита на децата при Министерството за труд и социјална политика, постапувајќи по претставка ИП1 бр.16-107 од 20.03.2020 година поднесена од Д. А. од Штип, изврши вонреден инспекциски надзор во ЈУ Меѓуопштински центар за социјална работа Прилеп на ден 16.06.2020 година во предметот бр.08-21 на А. Ј од Прилеп и Д. А. од Штип, во постапката за давање на согласност за патна исправа на нивното малолетно дете Н.Н родена на 24.07.2009 година.

 Инспекцискиот надзор е извршен над применувањето и спроведувањето на Законот за социјалната заштита, Законот за семејството („Службен весник на Република Македонија” број 80/1992, 09/1996, 38/2004, 33/2006, 84/2008, 67/2010, 156/2010, 39/2012, 44/2012, 38/2014, 115/2014, 104/2015 и 150/2015), подзаконските, општите, поединечните и другите акти донесени врз нивна основа.

 За извршениот инспекциски надзор и констатираната состојба, инспекторите составија записник ИП1 број 16-107 од 18.06.2020 година, а за отстранување на утврдените неправилности и недостатоци, согласно член 338 од Законот, се донесе решение како во диспозитивот.

 Жалбата не го задржува извршувањето на решението согласно член 340 став 2 од Законот.

 Решено во Секторот за инспекциски надзор во областа на социјалната заштита и заштита на децата при Министерство за труд и социјална политика на ден 18.06.2020 година под ИП1 број 16-107.

 **Правна поука:** против ова решение може да се изјави жалба до Државната комисија за одлучување во втор степен од областа на инспекцискиот надзор и прекршочната постапка во рок од 15 дена од денот на приемот на решението.

 Жалбата се таксира со 250,00 денари административни таксени марки и се поднесува во два примероци.

 Инспектори за социјална заштита

 **Зоранчо Стојанов**

 **Дијана Димковска**